Predkladacia správa

	Návrh zákona z ........... 2008 o organizácii a podpore športu a o zmene a doplnení niektorých zákonov sa predkladá na základe bodu č. A. 12/12.2. Prioritných úloh Ministerstva školstva SR na roky 2006 – 2010, Plánu legislatívnych úloh vlády SR na rok 2007, bodu č. 6/13 z porady vedenia ministra a gremiálnej porady v roku 2007, na základe úlohy č. 5.1 zo 6. gremiálnej porady a na základe bodu č. 4 z 26. porady vedenia v roku 2007. 
	
	Materiál bol vypracovaný v súlade s návrhom legislatívneho zámeru zákona o organizácii a podpore športu, ktorý bol schválený na rokovaní vlády SR 28.11.2007 a pripomienky z rokovania vlády SR boli do materiálu zapracované. Návrh zákona prešiel medzirezortným pripomienkovým konaním. K návrhu zákona sa uskutočnilo päť rozporových konaní - s Ministerstvom zdravotníctva SR, s Ministerstvom financií SR, s Ministerstvom vnútra SR, s Najvyšším kontrolným úradom SR a Ministerstvom obrany SR. Súčasťou materiálu je vyhodnotenie pripomienkového konania a záznamy z rozporových konaní. Návrh zákona bol schválený Legislatívnou radou vlády SR 26.2.2008 a jej pripomienky boli do návrhu zákona zapracované.
	
	Východiskom pre prípravu návrhu zákona bola Európska charta o športe, Programové vyhlásenie vlády SR na roky 2006 – 2010, prijaté koncepcie v oblasti vzdelávania - Koncepcia vzdelávania odborníkov v športe (2005), Jednotný vzdelávací systém odborníkov v športe v SR (2007) a závery rokovania ministrov krajín EÚ zodpovedných za šport  o Bielej knihe o športe. Dňa 19.10.2007 bola v Lisabone schválená reformná zmluva Európskej únie,  kde čl. 149 upravuje sociálnu i výchovnú funkciu športu a jeho štruktúru založenú na dobrovoľnej činnosti.  
	
	Telesná kultúra zahŕňa všetky telesné aktivity, organizované aj neorganizované, a je teda najširším vyjadrením telesného pohybu a telesných aktivít ľudí. Vrcholový a výkonnostný šport je len jedna z foriem telesných aktivít telesnej kultúry. Zákon č. 288/1997 Z.z. o telesnej kultúre a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov je všeobecný zákon, ktorý však neupravuje dostatočne podrobne špecifické problematiky, napríklad:
-	organizáciu a financovanie vrcholového a výkonnostného športu,
-	športovanie detí mimo vyučovania,
-	starostlivosť o športové talenty,
-	športovú reprezentáciu,
-	boj proti dopingu,
-	bezpečnosť na športoviskách a povinnosti usporiadateľov športových podujatí,
-	vzťahy medzi športovcami a klubmi (zmluvy, prestupy) a pod.
	
	Napriek tomu, by zrušenie zákona o telesnej kultúre bez náhrady nebolo vhodné, pretože by oblasť telesnej kultúry zostala právne neupravená a športovej praxi by to neprospelo. Nakoľko sa aj legislatívny zámer zákona týkal len úpravy športu a nie celej telesnej kultúry, predkladáme špeciálnu úpravu športu v návrhu zákona a novelizáciu zákona č. 288/1997 Z.z., ktorý upravuje rámcovo všetky telesné aktivity. Zároveň Ministerstvo školstva SR pripraví osobitné zákony (novelu zákona č. 315/1992 Zb. o verejných telovýchovných, športových a turistických podujatiach, ktorá bude upravovať najmä bezpečnosť na štadiónoch, zákon o obmedzení dostupnosti látok a metód s dopingovým účinkom, zákon o postavení profesionálneho športovca a zmluvných vzťahoch s tým súvisiacich), ktoré upravia osobitné problematiky v športe. 
	Návrh zákona zakladá nároky na rozpočet verejnej správy, resp. jeho úpravu. Podrobnejšie je nárok na rozpočet verejnej správy uvedený v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.
	Predmetný návrh zákona je v súlade s ústavou SR a ostatnými zákonmi ako aj medzinárodnými dokumentmi, ktorými je Slovenská republika viazaná.

	Prijatie navrhovaného zákona nebude mať vplyv na životné prostredie, zamestnanosť a podnikateľské prostredie.